“ม็อบ” ปักหลักหน้า “เวสต์เกต” ชู 3 นิ้วตะโกนไล่นายก-เรียกร้องปล่อยแกนนำ!
“ม็อบ” ปักหลักหน้า “เวสต์เกต” ชู 3 นิ้วตะโกนไล่นายก-เรียกร้องปล่อยแกนนำ!
18 ต.ค. 2563

พล.ต.ต.ไพศาล วงศ์วัชรมงคล ผบก.ภ.จว.นนทบุรี พ.ต.อ.ดิเรก ยศนันท์ ผกก.สส.ภ.จว.นนทบุรี พ.ต.อ.สุรพจน์ รอดบำรุง ผกก.สภ.บางใหญ่  นำกำลังเจ้าหน้าที่ตำรวจกว่า ทั้งสืบสวน ปราบปราม จราจร กว่า 100 นาย  มาอำนวยการรักษาความปลอดภัย เนื่องจากกลุ่มผู้ชุมนุมนั่งลงตรงถนนเลนในสุด ทำให้การจราจรในช่องนี้ต้องปิดโดยสิ้นเชิง ท่ามกลางสายฝนที่ตกลงมาโปรยปรายในเวลานี้ กลุ่มผู้ชุมนุมก็ยังคงปักหลักนั่งตะโกนขับไล่นายกรัฐมนตรีและเรียกร้องให้ปล่อยตัวแกนนำผู้ชุมนุมที่ถูกจับกุมตัวสลับกับการชู 3 นิ้ว ตลอดเวลา
ขณะเดียวกันมีรถยนต์และจักรยานยนต์ที่วิ่งผ่านต่างเปิดกระจกให้กำลังใจชู 3 นิ้วเป็นกำลังใจให้กับกลุ่มผู้ชุมนุม โดยประมาณการไว้ว่าจะยุติแยกย้ายกันเวลาประมาณ 22.00 น.
โดยล่าสุดมีรายงานข่าวว่ามีการออกหมายจับนายชินวัตร จันทร์กระจ่าง หรือ ไบร์ท แกนนำกลุ่มเครือข่ายคนรุ่นใหม่นนทบุรี ซึ่งมาเป็นแกนนำในการชุมนุมที่แยกแครายเมื่อคืนที่ผ่านมา โดยหมายจับมีทั้งของนครบาลและภูธร  ซึ่งล่าสุดมีรายงานว่าถูกเจ้าหน้าที่ตำรวจจับกุมตัวไว้แล้ว โดยการชุมนุมในวันนี้ ซึ่งก็ไม่พบตัวนายชินวัตรมาร่วมชุมนุมด้วยแต่อย่างใด